Source: http://www.skolskyportal.sk/clanky/odpovede-na-otazky-z-konferencie-skola-20112012-1-cast
Timestamp: 2013-05-24 10:27:51+00:00
Document Index: 2705848

Matched Legal Cases: ['§ 8', '§ 60', '§ 60', '§ 60', '§ 32', '§ 27', '§ 47', '§ 47', '§ 28', '§ 14', '§ 14', '§ 61', '§ 49', '§ 9']

Odpovede na otázky z konferencie ŠKOLA 2011/2012 - 1. časť | Školský portál
Vyhľadaj: Odpovede na otázky z konferencie ŠKOLA 2011/2012 - 1. časť Ut, 15.11.2011 - 11:16 — raabe
Prinášame vám odpovede na otázky týkajúce sa zákona č. 317/2009 Z. z., ktoré odzneli na odbornej konferencii ŠKOLA 2011/2012. Na otázky odpovedal Mgr. Ľuboslav Drga z MŠVVaŠ SR. Zamestnanec má ukončenú prvú atestáciu, druhú atestáciu a v roku 2008 si urobil/ukončil rozširujúce štúdium. Môže mu riaditeľ uznať, v prípade platnosti novely zákona č. 317/2009 Z. z., 60 kreditov?
Ak je to rozširujúce štúdium podľa § 8a novely zákona, t. j. rozširujúce štúdium ďalšieho aprobačného predmetu alebo študijného odboru, tak áno.
§ 60 ods. 2 zákona 317/2009 Z. z. hovorí, že do dvoch rokov musí pedagogický zamestnanec začať a do štyroch rokov skončiť kvalifikačné vzdelávanie. Ak študuje konzervatórium, ktoré je šesťročné, nemôže vzdelávanie ukončiť do štyroch rokov. Čo s týmto zamestnancom?
Ustanovenie § 60 ods. 2 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov legislatívne vymedzuje povinnosť pedagogickému zamestnancovi, ktorý získal vzdelanie absolvovaním študijného programu alebo vzdelávacieho programu v inom ako požadovanom, aby si do dvoch rokov doplnil kvalifikačný predpoklad vzdelania pre príslušnú kategóriu a podkategóriu získaním vzdelania v oblasti pedagogiky, psychológie a didaktiky vyučovacích predmetov ako „pedagogickú spôsobilosť“ a do štyroch rokov vzdelanie ukončil. Ide o tzv. doplňujúce pedagogické štúdium.
§ 60 ods. 2 zákona sa nevzťahuje na doplnenie si stupňa vzdelania. Učiteľ ZUŠ si musí doplniť požadovaný stupeň vzdelania (minimálne VOV) do 31. 12. 2013 (§ 32a ods. 3 zákona č. 553/2003 Z. z.).
Učiteľka má titul PhD., deväť rokov praxe, ihneď po VŠ nastúpila na doktorandské štúdium. Je zaradená do dvanástej platovej triedy. Musí si urobiť prvú atestáciu?
V prípade, že s účinnosťou zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov (1. 11. 2009) mala učiteľka minimálne šesť rokov pedagogickej praxe a získala tretí stupeň vysokoškolského vzdelania v odbore súvisiacom s výkonom jej pedagogickej činnosti, zamestnávateľ mal zaradiť takú zamestnankyňu do štvrtého kariérového stupňa – učiteľka s druhou atestáciou (§ 27 ods. 6) a do 12. platovej triedy a prvej pracovnej triedy. Z dikcie zákona nevyplýva pre zamestnanca povinnosť vykonať prvú atestáciu.
§ 47 a) zákona č. 317/2009 Z. z. – kredity za tvorivé aktivity: Ak učiteľ tvorí scenár k muzikálu aj liberto, môžu mu byť uznané kredity za know-how?
Ustanovenie § 47 ods. 2 písm. a) bod 1 a 2 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov a jeho novela legislatívne upravuje také tvorivé aktivity, ktorých výstupná podoba je využiteľná v pedagogickej činnosti alebo odbornej činnosti. Za tieto tvorivé aktivity sa pedagogickému a odbornému zamestnancovi prideľujú kredity. Vyššie uvedená aktivita nie je v ustanovení citovaného zákona legislatívne upravená.
Uvádzajúci pedagogický zamestnanec v ZUŠ môže byť s VOV s viac ako päťročnou pedagogickou praxou?
Uvádzajúceho pedagogického zamestnanca v ZUŠ môže vykonávať len ten pedagogický zamestnanec, ktorý je zaradený do tretieho alebo štvrtého kariérového stupňa ako učiteľ s prvou alebo učiteľ s druhou atestáciou v súlade s ustanovením § 28 ods. 1 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov bez obmedzenia pedagogickej praxe. Po účinnosti novely citovaného zákona (1. 1. 2012) činnosť uvádzajúceho pedagogického zamestnanca alebo uvádzajúceho odborného zamestnanca môže do 31. 12. 2016 vykonávať aj samostatný pedagogický zamestnanec alebo samostatný odborný zamestnanec, ktorý má minimálne päť rokov pedagogickej praxe v príslušnej kategórii alebo podkategórii pedagogického zamestnanca alebo päť rokov odbornej praxe v príslušnej kategórii odborného zamestnanca.
Priznáva sa kreditový príplatok na základe žiadosti zamestnanca zamestnávateľovi?
Kreditový príplatok sa priznáva od prvého dňa kalendárneho mesiaca nasledujúceho po mesiaci, v ktorom pedagogický alebo odborný zamestnanec získal potrebný počet kreditov v súlade s ustanovením § 14 ods. 3 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.
Podľa § 14 ods. 3 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov zamestnávateľ prizná kreditový príplatok od prvého dňa kalendárneho mesiaca nasledujúceho po mesiaci, v ktorom pedagogický zamestnanec alebo odborný zamestnanec získal potrebný počet kreditov. To znamená, že kreditový príplatok je nárokovou zložkou platu a priznáva sa zamestnancovi podľa uvedeného ustanovenia zákona, bez žiadosti o jeho priznanie, automaticky, keď zamestnanec získa potrebný počet kreditov na jeho priznanie.
Učiteľka v malotriednej ZŠ v špeciálnej triede pre žiakov s mentálnym postihnutím má: VŠ druhého stupňa neučiteľského smeru, DPŠ, päť rokov praxe dosiahla 5. 12. 2009. V súčasnosti študuje špeciálnu pedagogiku a štúdium ukončí v roku 2012. Môže jej byť uznaná náhrada prvej atestácie, ako by tomu bolo pred 1. 11. 2009?
Zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov vo svojom ustanovení § 61 ods. 7 legislatívne vymedzuje podmienky, za ktorých bolo možné od 1. novembra 2009 pedagogického zamestnanca považovať za pedagogického zamestnanca s prvou atestáciou (§ 49 ods. 7). Týmito podmienkami bolo: mať najmenej päť rokov pedagogickej praxe a vykonanú 1. kvalifikačnú skúšku alebo jej náhradu (§ 9 ods. 1 vyhlášky MŠ SR č. 41/1996 Z. z.). Vzhľadom na to, že učiteľka k účinnosti citovaného zákona (1. 11. 2009) nemala päť rokov pedagogickej praxe, nie je možné jej uznať vykonané doplňujúce pedagogické štúdium ako náhradu za 1. kvalifikačnú skúšku a tým ju zaradiť do tretieho kariérového stupňa ako učiteľku s prvou atestáciou.
Odpovedal: Mgr. Ľuboslav Drga
Riaditeľ odboru pedagogických a odborných zamestnancov, koncepcií financovania regionálneho školstva, siete škôl a školských zariadení MŠVVaŠ SR
Škola 2011/2012
Abeceda vedenia pedagogických a odborných zamestnancov
Ako získať kredity za tvorivú činnosť?
Čo prináša novela zákona č. 317/2009 Z. z.?
Platové tarify pedagogických a odborných zamestnancov od 1. januára 2012
Potrebné vlastnosti uvádzajúceho učiteľa
Prešiel celkom dobrý zákon, tvrdí Jurzyca